夜泛西湖示桑甥世昌
作者：陸游
朝代：宋

paragraphs: 嗟我客上都，忽已見暮春。
騎馬出闇門，眯眼吹紅塵。
西湖商賈區，山僧多市人。
誰令污泉石，只合加冠巾。
黄冠更可憎，狀與屠沽鄰。
齁齁酒肉氣，吾輩何由親。
少須一鬨散，境寂鷗自馴。
舉手邀素月，移舟采青蘋。
鍾從南山来，殷殷浮烟津。
鶴髮隱者歟，長樂收釣緍。
畏冷不竟夕，恨此老病身。
明發復擾擾，吾詩其絕麟。